Yleisurheilun alle 20-vuotiaiden MM-pronssia voittanut Girmawit Gebrzihair on saanut MM-kisojen jälkeen osakseen ikään kohdistuneita epäilyksiä ja julmaa pilailua.

Etiopiaa edustava Girmawit Gebrzihair, 16, jysäytti alle 20-vuotiaiden MM-kisojen avauspäivänä yllätyksen naisten 5 000 metrillä, kun hän nappasi pronssia Kenian Beatrice Chebetin, 18, ja maannaisensa Ejgayehu Tayen, 18, jälkeen.

Gebrzihair lähti kisoihin kuudenneksi parhaalla tilastotuloksella, mutta nipisti MM-finaalissa ennätyksestään peräti 14 sekuntia ja pääsi tuulettelemaan palkintokorokkeelle. Hän hävisi Chebetille vain reilut kolme sekuntia.

Kuvat Gebrzihairista lähtivät kiertämään sosiaalisessa mediassa heti MM-finaalin jälkeen, mutta eivät siksi, että hän oli juuri voittanut MM-pronssia, vaan siksi, että kukaan ei uskonut hänen olevan vasta 16-vuotias.

Monet jakoivat Gebrzihairista otettujen kuvien rinnalla kuvia itsestään 16-vuotiaana. Kansainvälinen yleisurheiluliitto (Iaaf) julistettiin vitsiksi.

Suuri osa kommenteista oli todella julmia ja kohdistettuja nimenomaan Gebrzihairin ulkonäköön, joten kärkäs kritiikki nostatti myös vastareaktion.

Gebrzihairin tukijat muistuttivat äänekkäimpiä öyhöttäjiä siitä, että ikäepäilykset alkoivat saada jo kiusaamisen piirteitä. Kriitikoita muistutettiin myös siitä, että pelkät kuvat eivät kerro mitään Gebrzihairin elämästä tai siitä, mitä hän on vuosien varrella kokenut.

Sosiaalisen median lisäksi aiheeseen tarttui varsin nopeasti myös perinteinen media eri puolilla maailmaa.

Iaaf ei kommentoi

Vaikka kärkkäin kritiikki on jo laantunut, aihe puhuttaa erilaisilla keskustelupalstoilla edelleen.

Epäilyksistä huolimatta kukaan ei kuitenkaan ole vielä osoittanut Gebrzihairin ilmoitettua ikää vääräksi.

Iaaf:n verkkosivuilla hänen syntymäajakseen on edelleen merkitty 21. marraskuuta 2001.

Viime kädessä juuri Iaaf on se, jonka vastuulla on varmistaa kilpailijoiden kelpoisuus omiin mestaruuskisoihinsa.

Alle 20-vuotiaiden MM-kisoissa saa kilpailla urheilijat, jotka ovat kisavuoden viimeisenä päivänä 16-19-vuotiaita.

Tähän saakka Iaaf on pysynyt Gebrzihairin tapauksen tiimoilta vaiti.

Huima lupaus

Gebrzihair ei suinkaan ole ensimmäinen urheilija, jonka ikä on tällä tavalla kyseenalaistettu. Aiemmin on nähty, useissa eri lajeissa, että iän varmistaminen saattaa toisinaan olla hyvin vaikeaa.

Gebrzihair lunasti paikkansa Tampereen MM-kisoihin voittamalla 5 000 metriä toukokuussa järjestetyissä Etiopian alle 20-vuotiaiden mestaruuskisoissa. Voittoaika 15:48,81 oli hänen ennätyksensä ennen Tampereen MM-finaalijuoksua.

Gebrzihairin Iaaf-profiilista löytyy sekä 5 000 metriltä että 3 000 metriltä vain tämän kauden tilastonoteeraukset.

10 kilometrin maantiejuoksusta löytyy viime vuodelta 26. marraskuuta juostu 32:33, jota voi pitää vasta 15 vuotta täyttäneelle juoksijalle todella huimana aikana.

Kyyti vastaa noin 3 700 metrin tulosta Cooperin testissä.

10 kilometrin maailmanennätys on Joyciline Jepkosgein syyskuussa 2017 juoksema 29:43. Kenialaisjuoksijalla oli ennätyksen syntyessä ikää 24 vuotta.

Vastaavan matkan Suomen ennätys on Johanna Peiposen vuonna 2016 juoksema 31:59. Peiponen juoksi ennätyksensä 25-vuotiaana.

Jos yllä oleva upotus ei näy, löydät sen myös tästä linkistä.

Muokattu kello 8.58: korjattu Gebrzihairin sukunimen kirjoitusasua.